Unión del Pueblo Navarro talde parlamentarioari atxikitako foru parlamentari Raquel Garbayo Berdonces andreak galdera hau egin du, idatziz erantzun dakion (11-23/PES-00109):

* Nafarroan desgaitasuna dutenei arreta emateari eta beren eskubideak bermatzeari buruzko azaroaren 28ko 31/2022 Foru Legearen azken xedapenetako bederatzigarrenean ezartzen da erregelamendu bidez garatuko direla hainbat artikulu eta apartatu. Zertan da horien garapena?
* Xedapen horretako 1. apartatuan eta 2. apartatuan jasotzen diren artikulu eta apartatu guztietarako erantzun banakakoa ematea eskatzen dut. 1.aren kasuan, garapena sei hilabetean egin behar zen, eta 2.ean, aldiz, urtebetean.

Hori dela-eta, hona Nafarroako Gobernuko Eskubide Sozialetako, Ekonomia Sozialeko eta Enpleguko kontseilariak ematen dion informazioa:

Oraindik ez da egin foru legean aurreikusitako erregelamenduzko garapena, baina urratsak egin dira.

CERMINi eskatu zaio balorazioa egin dezala eta erregelamenduz garatu behar diren artikulu guztietatik zein lehenesten dituen adieraz dezala, helburuak eraginkortasunez lortze aldera. Erregelamenduzko garapenean aintzat hartuko da Irisgarritasun Unibertsala eta Pertsona Ororentzako Aukera Berdintasuna Sustatzeko Kontseiluaren iritzia. Adierazi behar da, halaber, duela gutxi CERMINi eskaini zaiola artikulu hauek garatzea lehendabizi: 74.2 artikulua (erabilera publikoko naturaguneak) eta 97.6 artikulua (irisgarritasun baldintzak zerbitzu publikoetan).

Gainera, Arbitraje Batzordearen garapenean aritu gara (hitzarmenaren proposamena eta Estatuko Administrazio Orokorrak egindako alegazioen erantzuna bidali dira), eta Estatuko Administrazio Orokorraren erantzunaren zain gaude.

Hori guztia jakinarazten dut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2023ko azaroaren 7an

Eskubide Sozialetako, Ekonomia Sozialeko eta Enpleguko kontseilaria: María Carmen Maeztu Villafranca